《金手指》成金像獎大贏家 梁朝偉破紀錄6度稱帝 余香凝首奪影后
影壇盛事《第42屆香港電影金像獎》昨晚假尖沙咀文化中心舉行,場面星光熠熠。一如賽前所料,梁朝偉與余香凝同以大熱姿態登頂,分別獲得影帝及影后殊榮,尤其偉仔刷新《金像獎》史上得獎紀錄,第6度稱帝,而他主演的《金手指》共獲6個獎項,成為是晚大贏家!
身在德國拍戲的偉仔憑英皇電影《金手指》再度獲得《金像獎》「最佳男主角」,昨晚他透過視像通話「領獎」,全場歡呼!剪了一個平頭裝、身穿黑西裝的他精神奕奕:「唔識講,好開心,因為都隔咗10幾年先再喺《金像獎》得獎。」然後又搞笑反問:「依家係咪講得獎感受呀?我要多謝提名我嘅朋友同屋企人等等,尤其過往喺我41年演藝生涯支持我嘅觀眾朋友,多謝大家!」此時被讚是一位「偉大的演員」,偉仔即再三澄清:「千祈唔好咁講,好演員就得喇。」
30歲的余香凝入行13年,今年成功作出「零的突破」,憑電影《白日之下》入圍角逐「最佳女主角」,甫公布入圍名單已獲得不少業內人士肯定,賽前更被形容影后寶座「十拿九穩」,大熱封后的她得獎後眼泛淚光表示:「多謝投票畀我嘅人。我可以企喺度,係因為我特別幸運,遇上今次呢個團隊,多謝電影台前幕後。多謝我屋企人,媽咪永遠係我失意時背後動力,多謝我老公,冇你我乜都做唔到,多謝我兩個小朋友,希望你哋日後都有你哋嘅夢想。作為一個女性,其實無論喺人生邊個階段,都可以追求你哋嘅夢想。」
郭富城頒獎谷新片
「最佳導演」由郭富城負責頒獎,他不忘趁機宣傳主演新戲《來自汪星的你》﹕「導演呢個崗位,係負責發掘演員獨特嘅一面,同折磨演員,等佢哋做好啲。有導演發掘咗我唔係人嘅一面,近日連狗仔都演埋,我要向一直發掘同折磨過我嘅導演講聲多謝!」結果由出名Chur爆的導演鄭保瑞憑執導《命案》奪得「最佳導演」,先後3次入圍的他終於首次獲獎,得獎後開心表示:「拍嘅時候冇諗太多,難得有個好劇本,當然中間有無力感,但一步一步克服順利攞咗呢個獎,多謝呢套戲一眾演員,佢哋喺我心目中永遠都係最佳演員,香港電影加油!」
而「最佳電影」則由《毒舌大狀》奪得,由導演吳煒倫率領台前幕後上台領獎。吳導「結案陳詞」時感性謂:「拍呢套戲,我完全感受到台前幕後上下一心想拍好佢,咁比攞獎更重要。喺港產片拍攝愈嚟愈艱難嘅情況下,我都希望整個影圈上下一心,大家都做好手頭上嗰部電影!」「新晉導演」則由卓亦謙憑《年少日記》奪得,他將獲得10萬元獎金以作鼓勵。
大會今年將「終身成就獎」頒發給入行63年的洪金寶,他上台從張艾嘉手中接過獎項後,然後致謝詞:「我攞過『最佳男主角』,『終身成就獎』仲攞過兩次,好開心、好激動,依家係未攞過『最佳導演』,希望嚟緊有一部入到圍已經好開心,得獎嘅話當然更加好,四喜臨門呀。」「專業精神獎」則由從事幕後工作超過50年的唐萍奪得,她由徐克手上接過獎項,全場肅立及掌聲雷動。
本文連結 : https://orientaldaily.on.cc/content/娛樂/odn-20240415-0415_00282_001/《金手指》成金像獎大贏家--梁朝偉破紀錄6度稱帝--余香凝首奪影后